google/wiki40b huggingface dataset:
Selskapsform

Selskapsform er en kategorisering av den rettslige statusen til et selskap. Valg av selskapsform har betydning for eiernes ansvar, krav om aksjekapital og selskapets status som juridisk person.
Det må skjelnes mellom selskapsform og virksomhetsorganisering. Et selskaps virksomhetsorganisering (eksempelvis konsern, konglomerat, morselskap, datterselskap, indre selskap, skallselskap og stråselskap) beskriver hvorledes virksomheten er strukturert, gjerne ut fra skatte- eller markedsføringshensyn, men har ikke betydning for selskapets juridiske status.
IF Sundsvall Hockey

IF Sundsvall Hockey er en svensk ishockeyklubb fra Sundsvall i Sverige. Laget spiller for tiden i den nest øverste ligaen i Sverige, Hockeyallsvenskan.
Universitetet i Ferrara

Universitet i Ferrara (italiensk Università degli Studi di Ferrara) er et universitet i byen Ferrara i regionen Emilia-Romagna i nordlige Italia. I årene før den første verdenskrig, med mer enn 500 studenter, var universitet det best bemannede av de frie universitetene i Italia. I dag går det omtrentlig 12 000 studenter ved universitet og det blir gitt rundt 400 grader hvert år. Lærerstaben er på 600, inkludert 223 forskere, og de er organisert i åtte fakulteter.

Historie

Universitet i Ferrara ble grunnlagt den 4. mars 1391 av marki Alberto V D'Este med tillatelse fra pave Bonifatius IX. Studium Generale ble innviet den 18. oktober på den hellige Lukas’ dag dette året med kurser i lov (kirkerett), kunstartene og teologi. Etter Italias samling ble Universitet i Ferrara et fritt universitet med fakulteter i juss og matematikk, et tre-årig kurs i medisin (redusert til to år i 1863–1864), foruten en egen skole for veterinærmedisin (nedlagt i 1876), farmasi og Notarius publicus (notar).
Etter den andre verdenskrig ble universitet etter hvert statlig finansiert, noe som åpnet for mange fakulteter og forskningsdepartementer. Den mest framtredende veksten skjedde mellom 1970-tallet og 1980-tallet da professor Antonio Rossi var i ledelsen som rektor.
Andre bemerkelsesverdige lærere har blant annet vært Giovanni Bianchini (1410 – ca. 1469), professor i astronomi, og Cesare Cremonini (1550–1631), professor i naturfilosofi i årene 1573 og 1590.

Forskning og internasjonalt samarbeid

CIVR (Comitato di Indirizzo per la Valutazione della Ricerca, eller «Direktoratkomite for forskningsevaluering»), i henhold til offentlig rapport fra 2007, har gradert Universitet i Ferrara til det beste i Italia i henhold til nyttiggjøring av forskning. For å kunne komme fram til disse resultatene har CIVR behandlet betydelige data som blant annet antall registrert patenter i Italia og i utlandet, forskningssamarbeid mellom universitetsarbeid og akademiske avlegger.
Fra 2000 begynte Universitet i Ferrara med et fagsamarbeidet på tvers av fakultetene i økonomi, arkitektur, medisin, rettsvitenskap og ingeniørvitenskap i de viktigste industriområdene i Kina, det vil si Guangdong, både med forskning og eksperimentering med kinesiske universiteter og betydelige lokale kommersielle interesser.
Fylkesvei 4294

Fylkesvei 4294 går mellom Slettebø og Rångå bru i Eigersund kommune. Veien er 2,9 km lang.
Frem til 2019 hadde veien betegnelsen fylkesvei 62.
Uranienborgparken

Parken

Uranienborgparken avgrenses av en gangvei og mur mot Holtegata i nordvest, Uranienborgveien i nordøst, og Josefines gate, Holtegata og Uranienborg skole i syd. Parken ligger på en høyde (52 meter over havet) og terrenget i parken skråner ned mot Josefines gate. Parken er 17 000 kvadratmeter stor, av dette 13 000 kvadratmeter nord for kirken. 
I parken står en bronsestatue av Hans Nielsen Hauge, utført av Sigurd Nome og oppsatt i 1971.
Uranienborg barnehage ligger i nordenden av parken. 
Parken forvaltes og stelles av bydel Frogner. 
«Urraparken» er et viktig sted for handlingen i Lars Saabye Christensens roman Beatles.

Historie

Omkring Uranienborg kirke sto en skogpark (Uranienborgskogen), mye større enn dagens park. Skogen fikk dels parkmessig behandling i løpet av 1700-tallet. Skogen var kjent for sin fine utsikt og høye furutrær, og var et populært utfartssted på 1800-tallet. Kommunen kjøpte skogen i 1874 med sikte på å bygge kirke og legge det resterende ut til boligtomter. Kirken ble innviet i 1886. 
Vedtaket om parkmessig opparbeidelse kom i 1896, etter et mellomspill der 2500 kvadratmeter av tomten var bestemt tilbudt som sted for landets tekniske høyskole. Terrenget ble planert i 1904-1905 og parken nord for kirken ble opparbeidet i 1905-1908, med 2500 kroner samlet inn av en damekomité og 6000 fra kommunen. Alle furutrærne ble tatt ned. Området syd for kirken utsprengt og planert i 1909. 
Lekeplass syd for kirken kom i 1922. Husmødrenes barnehage ble startet i dagens lokaler i nordenden av parken i 1954. Barnehagen ble overtatt av kommunen ved bydel Frogner i 2002. 
I 1994 ble det plantet 16 nye trær til erstatning for de som tas ned. 
Et forslag om å ta noe av parken til barnehage ble avvist av bydelsutvalget i 2006.
Francisco Pinto Balsemão

Bakgrunn

Han er sønn av Henrique Patricio de Balsemão og Maria Adelaide van Zeller de Castro Pereira, barnebarn i mannlig linje av en adulterine sønn av kong Pedro IV av Portugal.
RAF Aldergrove

RAF Aldergrove er en forhenværende Royal Air Force flystasjon lokalisert 29 km (18 miles) nord-nordvest av Belfast i Nord-Irland. Flybasen ble opprettet i 1918 og nedlagt i 2009. Flystasjonen delte rullebaner med Belfast lufthavn.
Primstav

Primstav eller rimstav er en flat, stavformet kalender laget i trevirke. Fra Møre kjenner vi også til benevnelsen ringstav, fordi den ellers rette staven der var ovalformet. Kalenderen er evigvarende (syklisk), fordi den ikke inkluderer bevegelige helligdager.

Opprinnelse og bruk

Benevnelsen primstav har sammenheng med de latinske uttrykkene prima og primatia lunee, og det norrøne ordet prim. Det første ordet i betydningen gyldentall, som er årets nummer i den 19-årige månesyklusen. De to neste i betydningen månens nytenning. Gyldentall forekommer sjelden på skandinaviske primstaver. Og ordet prim er det norrøne ordet for nymåne.
Primstaven stammer trolig fra den enda eldre runekalenderen, som er kjent siden 1200-tallet, men godt kan være enda eldre. Fra Norge kjenner vi til omkring 650 primstaver, som er datert fra slutten av 1400-tallet og fram til begynnelsen av 1800-tallet. Primstaven var i bruk til det ble vanlig med trykte almanakker. Etter reformasjonen gikk den opprinnelige betydningen av mange tegn knyttet til katolske helgener i glemmeboken. Til merkedagene var det ofte knyttet værtegn eller påminnelser om gårdsdriften, for eksempel ble været på vinterdagen (14. oktober) brukt som varsel om været til vinteren og 28. oktober ble blant annet kalt «fyrebod» fordi den bebudet vinteren.
Primstaven er typisk for Norge og Danmark. Den danske primstaven kan av og til ha streksiffer for markering av månens nyfase. En liknende kalender fra Sverige betegnes som runstav og skiller seg ut gjennom at dagene markeres med runeraden. Noen tilsvarende kalender er ikke kjent fra Island, men den danske streksiffertypen er kjent fra Tyskland og Mellom-Europa.

Utforming og merking

Primstaven var gjerne et flatt og langstrakt stykke trevirke på 50-80 cm i lengde og 4-6 cm i bredde. Det finnes også flere eksempler på ovale rammelignende primstaver. Primstaven har to sider (ringstaven en oval overside og underside) med kalenderopptegninger. Sommersiden gjelder fra 14. april til 13. oktober. Vintersiden fra 14. oktober til 13. april. Etter denne inndelingen falt midtvinterdagen 14. januar og midtsommerdagen 14. juli.
På primstaven er dagene merket med en strek eller et hakk, og helligdager og merkedager er merket med spesielle tegn eller figurer. Noen staver har også ukemarkering, og noen har merke for nattevåke før visse høytider.
Primstavmerkene er stiliserte strekfigurer som til dels også finnes brukt i bumerker fra norske bønder, f.eks. øks, pil, kors og kvist.

Merkedager på den norske primstaven

Merkedagene på primstaven er trolig en blanding av hedenske og kristne merkedager, selv om sistnevnte nå er i flertall. Merkedagene kan ha ulike navn. Disse er skilt med komma i kolonnen for merkenavn. Hver merkedag har dessuten sitt eget merke, som også kan variere. Variantene er skilt med komma i kolonnen for primstavmerker.
Lucanus klapperichi

Kjennetegn

En ganske stor (ca. 40-50 millimeter), kraftig, svart hjortebille. Mandiblene hos hannen er store og kraftige med tallrike tenner, kløvet i spissen. De knebøyde antennene har vanligvis en fire-leddet vifte. Kjølene langs sidene og bakkanten av hodet er markerte og skarpe, men ikke særlig høye. Beina er svarte. 
Hunnen er rødbrun.

Utbredelse

Arten er bare kjent fra Fujian-provinsen i Kina.
Burkina Faso

Naturgeografi

Burkina Faso ligger i Vest-Afrika. Kun en liten del av landet har dyrkingsmuligheter, og det meste av landskapet består stort sett av skogkledde sletter på et 200–300 meter høyt grunnfjellsplatå med en svak helning mot sør, gjennomskåret av elvene Nakambé (Hvite Volta), Nazinon (Røde Volta) og Mouhoun (Svarte Volta). Det tropiske klimaet med den varme ørkenvinden fremhever tørrheten i terrenget. Tørketiden går som regel fra desember til februar i den sørlige delen av landet, og den årlige nedbørmengde der ligger på omtrent 1200 mm. Lenger mot nord varer tørketiden helt fra november til april, og årsnedbøren er lavere enn i sør. Regntiden varer som regel fra juni til september. Manglende regn er generelt et stort problem.
I sørvest består landet av opptil 700 meter høye sandsteinsplatåer som avgrenses av en 150 meter høy brattkant ved navn Falaise de Banfora mot øst og sørøst. Landets høyeste fjell er Tena Kourou, 747 moh. Den nordlige delen av landet inngår i Sahel-beltet og består stort sett av halvørken og tørr savanne.

Demografi

Burkina Fasos befolkning består av et stort antall etniske grupper. Den største gruppen er mossi-folket, som utgjør over 40% av befolkningen, og holder til i de sentrale og nordlige landsdelene. Mossi-folket er språklig og kulturelt beslektet med blant annet lobi og bobo (begge utgjør rundt 7 % av befolkningen) samt gurma (gourmantche, 5 %). Fulani (peul) utgjør omkring en tiendedel av befolkningen og lever særlig i de nordlige grensestrøkene som kvegnomader. 3 % av befolkningen er tuareger.
Joe McKelvey

Liv og virke

McKelvey ble født i Belfast. Han sluttet seg til Irish Volunteers, den paramilitære organisasjonen som senere ble IRA. Under den irske uavhengighetskrig 1919–1921 var han kommandant for IRAs Belfastbrigade.
Da det oppstod splittelse i IRA på grunn av den anglo-irske traktat var McKelvey den eneste i ledelsen i Belfast som gikk mot traktaten. De andre offiserene, og langt de fleste andre medlemmene, støttet Michael Collins, som mente at traktaten var et nødvendig steg på veien mot en uavhengig republikk.
I mars 1922 deltok McKelvey på en IRA-konferanse i Dublin, som avviste traktaten. I april var han med i en gruppe på omkring 200 IRA-medlemmer, ledet av Rory O'Connor, som okkuperte Four Courts i Dublin. I juni ble han en kort periode øverstkommanderende for IRA etter Liam Lynch. Den 30. juni falt Four Courts, og McKelvey ble arrestert. Lynch kom seg unna, og ble igjen øverstkommanderende.
De neste fem månedene satt McKelvey i Mountjoy fengsel. Den 8. desember ble han sammen med tre som hadde blitt arrestert sammen med ham – Rory O'Connor, Richard Barrett og Liam Mellows – henrettet som represalie for mordet på parlamentsmedlemmet Sean Hales.
Blindern videregående skole

Historie

Økningen i folketallet i Oslo bidro til en større omlegging av skolestrukturen i fra 2010. Berg og Fagerborg videregående skole ligger i områder med økt behov for grunnskoler. Siden de samtidig hadde behov for rehabilitering, ble de planlagt for ombygging. Tilbudene på Sogn videregående skole ble flyttet til Kuben videregående skole på Økern høsten 2013, og det store skoleanlegget ble stående tomt.
Hovedbygget på Sogn består av fire sammenhengende fløyer, noen mindre tilbygg, en større verkstedshall på nordsiden og et verkstedsbygg for bygg- og anleggsteknikk mot Store ringvei. Blindern videregående skole er plassert i de to vestligste fløyene som ligger i tilknytning til Sogn bad og skolens idrettshall.
Skolen er planlagt utvidet med ungdomstrinn om noen år. Den vil da bli Osloskolens 2. kombinerte ungdomsskole og videregående skole sammen med Fyrstikkalleen skole. 8-13 skolen Bjørnholt skole ble delt med egen vgs, Bjørnholt videregående skole høsten 2016.

Blindernrevyen

Både Fagerborg og Berg videregående skoler hadde sterke revytradisjoner i sin tid. Blindern vgs videreførte denne tradisjonen fra og med første skoleår i 2014. Navnet Blindernrevyen er tidligere brukt for det som siden er kjent som UKA på Blindern. Det oppsto diskurs rundt hva det nye navnet på revyen på Blindern vgs skulle være og navnet Fagerbergrevyen ble arrangert ved Blindern vgs i 2015 og 2016.
Leonard Wood

Leonard Wood (født 9. oktober 1860 i Winchester i New Hampshire i USA, død 7. august 1927 i Boston) var en amerikansk militær og forfatter.
Wood ble doktor i medisin i 1884 og ordinarie militærlege i 1891. Han ble ved utbruddet av den spansk-amerikanske krig i 1898 forfremmet til oberst og sjef for det av ham og Theodore Roosevelt oppsatte frivilligeregimentet Rough Riders. Samme år ble han brigadegeneral ved volunteers. 
Årene 1899–1902 var han militærguvernør over Cuba. 
I 1903 ble han generalmajor i arméen og guverør over provinsen Moro på Filippinene, og i 1906 militæroverkommandand på øygruppen (Commander of the Philippines division). Årene 1910–14 var han USAs arméstabssjef og dermed sjef for generalstaben (i hjemlandet), hvorpå han ble sjef for den østlige arméfordelingen (Eastern division). 
Under første verdenskrig gjorde han seg kjent som fremgangsrik organisator av nyoppsatte troppeenheter. 
I 1920 var han Warren Hardings konkurrent om den republikanske presidentkandidaturer. 
I 1921 ble han generalguvernør over Filippinene. Wood skrev blant annet The military obligation of citizenship (1915), Our military history, its facts and fallacies (1916) og Universal military training (1917).
Xinjiekou (Beijing)

Xinjiekou (kinesisk: 新街口, pinyin: Xīnjiēkǒu) er et subdistrikt i bydistriktet Xicheng i Beijing i Folkerepublikken Kina. Det ligger nær Shichahaisjøene og er velkent (2008) for sitt sorte marked for ulovlig kopierte DVD-er og lignende. Kinesiske myndigheter har dempet virksomheten noe med razziaer og arrestasjoner.
Carl Bildts regjering

Carl Bildts regjering var Sveriges regjering mellom 14. oktober 1991 og 7. oktober 1994. Regjeringssjef (statsminister) var Carl Bildt.
Elaptus

Utseende

Middelsstore (15-30 millimeter), avlange og litt flate, brune trebukker. Overflaten er læraktig og litt matt. Fasettøynene er store og rundede, kjevene ikke forstørret. Antennene er forholdsvis lange og ikke eller lite sagtakkede, hvert enkelt ledd litt klubbeformet. Pronotum har en kraftig pigg på siden. Dekkvingen har gjerne et par svake, opphøyde lengderibber og avrundede "skuldre".

Utbredelse

Slekten lever i Australia, og er eneste representant for Closterini utenfor Madagaskar.
Karlsborgs festning

Karlsborgs festning på Vanäs udde i Vättern ble oppført i årene 1819–1909. Den het opprinnelig Vanäs fästning og plassen ble valgt av Baltzar von Platen i forbindelse med at Göta kanal ble bygget.
Nagjhari vannkraftverk

Nagjhari vannkraftverk er en demning med et vannkraftverk på elva Kalinadi, i delstaten Karnataka i det sørvestre i India. Anlegget har et totalt installert vannkraftpotensial på 870 MW når det står endelig ferdigbygd omkring 2011. Operatør er Karnataka Power Co Ltd (KPCL).
Varulv (film)

Handling

En tysk journalist (Voight) følger sporene fra mordet på John F. Kennedy til den nynazistiske tyske gruppen ODESSA, og finner ut at Hitlers idealer er høyst levende. Gruppens SS-menn driver å infiltrerer Tyskland, intrigerer mot Israel og smugler ut krigsforbrytere.

Året er 1963. Stedet: Hamburg, Tyskland. En eldre jødisk mann begår selvmord, og etterlater seg en dagbok som faller i hendene på en freelance journalist, Peter Miller (Jon Voight). Dagboken dokumenterer de ubeskrivelige grusomheter, tortur og massemord som har blitt begått av SS kaptein Eduard Roschmann, som under krigen var kommandør i den beryktede utryddelsesleiren i Riga, Latvia. Miller påbegynner en personlig menneskejakt for å oppspore Roschmann, en jakt som fører ham direkte inn i hjertet av Odessa, en mektig og hemmelig organisasjon, som ble dannet av SS for å beskytte og gjenetablere dens skjulte medlemmer over alt i verden. Da Miller finner frem til Roschmann, oppdager han at den tidligere nazisten nå er leder av et våpenfirma, hvis produksjon har uhyggelige internasjonale konsekvenser.
August Tholuck

Friedrich August Gottreu Tholuck (født 30. mars 1799 i Breslau i Tyskland, død 10. juni 1877 i Halle) var en tysk protestantisk teolog som underviste blant annet i dogmatikk ved universitetet i Halle. Han hadde en betydelig innflytelse innen tysk protestantisme, som en av hovedmennene innenfor den fremblomstrende positive teologi i Tyskland, som brøt med den gamle rasjonalisme.

Bakgrunn

August Tholuck var tidlig utviklet og hadde en nesten utrolig lærenemhet. Allerede 17 år gammel hadde han studert 19 fremmede språk, og senere var han i stand til å preke og skrive på de fleste av kulturspråkene. 
Som ung hadde han i øvrig en voldsom gjæringsperiode. Helt fra sin første ungdom var Tholuck sterkt opptatt av de religiøse spørsmål og utøvde allerede da bestemmende etisk og religiøs innflytelse på sine omgivelser. For ham selv var den imidlertid en periode av indre uvisshet og strid, som mer enn en gang førte ham inn i fortvilelsen helt til selvmordets grense. Med tider av tungt åndelig smerte fikk han forøvrig under hele sitt liv å kjempe.
Da han var kommen til Berlin for å studere ble han litt etter litt grepet av Evangeliet. Nå kastet han seg med stor iver og lyst over teologien, idet han oppgav en tidligere plan om å bli orientalist. Under tiden i Berlin kom det til en avgjørwnde vendepunkt i hans religiøse utvikling, ved det at han der under innflytelse fra flere holdt ble vunnet for den pietistiske retning.

Karriere

I 1821 ble han privatdosent i Berlin og 1825 professor i teologi ved universitetet i Halle, der han virket til sin død. Som teolog var Tholuck utprwget positiv, noe pietistisk og meget konfesjonell. Han arbeidet på så godt som alle teologiens felter, fortrinnsvis imidlertid innenfo, den nytestamentlige eksegese, og hans kommentarer utmerket seg like så meget ved liv og friskhet som ved inngående språklig sans.
Men Tholuck deltok også i det praktiske kirkeliv. Han preket hyppig og gjerne, og hans prekener hører til hans ypperste frembringelser. Han var medstifter av Berlins forening for Hedningemisjon i 1824, var en tid sekretær for jødemisjonen, og utgiver av tidsskriftet Der Freund Israels og arbeidet likeledes for Bibelens utbredelse. Den største betydning hadde Tholuck imidlertid gjennom sin personlighet, og hans personlige innflytelse især overfor studentene fikk en mektig religiøs og moralsk virkning.
Fylkesvei 6346

Fylkesvei 6346 (Fv6346) i Trøndelag går mellom Fagerenget og Lysøysundet i Bjugn kommune. Veien er 4,1 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 87 (Sør-Trøndelag).
En tale mot biskopene

Teksthistorie

Teksten er kjent fra et håndskrift fra ca 1320/1330, som ca 1720 kom i håndskriftsamleren Árni Magnússons eie. Verket var kjent og brukt av flere 1700-tallshistorikere, og ble først publisert i trykken i 1815 av Erich Christian Werlauff og senere av P.A. Munch i 1848. Verket fikk sin nåværende tittel i Gustav Storms utgave i 1885. En definitiv, kritisk utgave ble utgitt av Anne Holtsmark i 1931. Moderne oversettelser til bokmål og nynorsk henholdsvis 1961 og 1940. Siste norske utgaven i 2018 i boken Roma midt imot.
Kuli (drikk)

Kuli er merkenavn for en saftdrikk som produseres og markedsføres av Coca-Cola Company. Den ble lansert i 1997. Drikken fås kjøpt i 0,2 liters pappbokser med et sugerør til å drikke den med. Drikken inneholder vanligvis 8-10% råsaft og er uten kullsyre.
Drikken kommer fra Island, heter Svali på Islandsk og ble forst produsert 1982.
Middlesbrough

Historie

Middlesbrough er en ung by. I 1801 bestod bygningsmassen der av fire gårdsbygninger, men i løpet av det 19. århundre hadde den en vekst som er enestående i britisk sammenheng. Dette skyldtes at det ble lagt store jernverk, kjemiske fabrikker og skipsverft der. Verdensprisen for stål og jern ble i mange år satt i Teesside. Sydney Harbour Bridge er designet og bygget av Durman Long fra Middlesbrough og har «Made in Middlesbrough» skrevet på siden.
Joseph Pease fra Darlington satte igang veksten da han så at byen egnet seg som havn for utskipning av kull fra det nordøstlige England. Det store spranget kom da man fant jernmalm i Cleveland Hills i 1850. Dette ble oppdaget av Henry Bolckow og John Vaughan, som i 1841 hadde åpnet et jernverk i byen. Bolckow ble borgermester i 1853 og byens første representant til parlamentet.
Bell Brothers startet et stort jernverk på bredden av Tees i 1853, og stålpoduksjon startet ved Port Clarence i 1889. De startet også med saltproduksjon etter at saltforekomster ble funnet i 1874. På det tidspunktet hadde selskapet hele 6000 ansatte. Isaac Lowthian Bell ble den første presidenten for Iron and Steel Institute, og var overborgermester for Newcastle upon Tyne 1854–1855 og igjen 1862–1863.

Severdigheter og kultur

Middlesbrough har naturlig nok ingen spesielt gamle bygninger, og byen bærer preg av å være bygget opp omkring industri. Det nye rådhuset er en imponerende bygning, og det gamle rådhuset fra 1864 er også et flott bygg.
Little Theatre var det første nye teateret som ble bygget i England etter andre verdenskrig.
Byen har den eneste offentlig utstilte skulptur i Storbritannia av den amerikanske kunstneren Claes Oldenburg. Den er en flaskeformet skulptur reist til ære for kaptein James Cook. Cook har også fått et kjøpesenter i Middlesbrough oppkalt etter seg, Captain Cook Square. En modell av Cooks skip, HMS «Endeavour», henger i taket i kjøpesenteret Cleveland center.
Dorman Longs kontor i Zetland Street er den eneste kommersielle bygningen som er designet av Philip Webb.
Transporter Bridge fra 1911 går over Tees inne i byen. Den er den største bro av sitt slag, med en lengde på 259 m og en høyde på 68,5 m.
Fotballklubben Middlesbrough FC spiller i Football League Championship og har sin hjemmebane på Riverside Stadium.
Pop-artisten Chris Rea er født og oppvokst i Middlesbrough.
Det katolske Middlesbrough bispedømme har sitt sete i byen, med St. Marias katedral.
Egge

Egge er en tidligere kommune i Trøndelag, etablert i 1869. Egge er siden 1964 en del av Steinkjer kommune. 
Kommunen var liten i utstrekning, 51,3 km². Egge kirke ligger her. 
Egge ble utskilt fra Stod kommune 1. januar 1869. Egge hadde da 941 innbyggere. I 1948 ble en del av Egge med 48 innbyggere overført til Steinkjer kommune. 1. januar 1964 ble Egge sammen med Beitstad, Kvam, Ogndal, Sparbu, Steinkjer og Stod kommuner slått sammen til dagens Steinkjer kommune. Egge hadde ved sammenslåingen 3 476 innbyggere.
Kommunen hadde navn etter Egge gård. Gjævran gård i Egge var eid av statsminister og amtmann Ole Anton Qvam og sanitetsforeningsgrunnleggeren Fredrikke Marie Qvam. Qvam var den første ordføreren i Egge.